Založnikova se je preizkusila v številnih pevskih talent šovih: Karaoke, Popstars (1. in 2. sezona), Bitka talentov, Bodi idol, Supernova, Slovenija ima talent (1. in 2. sezona; v drugem poskusu je uspešno nastopila pred sodniki in od vseh treh prejela »ja«, a pozneje ni bila izbrana za polfinale) in nemški X Factor. Večjo prepoznavnost ji je prinesla udeležba v Misiji Evroviziji, izboru za slovenskega predstavnika na Pesmi Evrovizije 2012 v Bakuju. Na avdiciji pred sodniki je napravila dovolj dober vtis, da je bila izbrana za oddaje v živo. V prvem krogu se je predstavila z »Love You I Do« in se po mnenju sodnikov uvrstila v naslednji krog (najboljša šestnajsterica). Izpadla je po drugem nastopu (»V meni je moč«).